สังคมข่าวหุ้นเกียรติก้อง ว่องไวยากร
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพุธที่ 1 เมษายน พ.ศ. 2558*****ฝ่าแนวต้าน 1,505 จุดสำเร็จ
1 เม.ย. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพุธที่ 1 เมษายน  พ.ศ. 2558*****ฝ่าแนวต้าน 1,505 จุดสำเร็จ
***** ตลาดหุ้นไทยขานรับ หลังนายกฯทำเรื่องทูลเกล้าฯถวายขึ้นไป เพื่อรอให้มีการโปรดเกล้าฯ ยกเลิกการบังคับใช้กฎอัยการศึก และเตรียมใช้มาตรา 44 แทน ดันดัชนีทะลุแนวต้านสำคัญ หุ้นไทยวานนี้เลยฝ่าแนวต้าน 1,505  จุดได้สำเร็จ  ต่างชาติเข้าซื้อสุทธิ กองทุนซื้อสุทธิทำวินโดว์เดรสซิ่งทิ้งทวน ข่าวดีเริ่มเข้ามาทั้งในประเทศและต่างประเทศ งานนี้ไปรอกันที่ 1,520 จุดแนวต้านถัดไป ข่าวดีในประเทศก็เป็นเรื่องของการประกาศยกเลิกกฎอัยการศึกก็คงก่อนสงกรานต์ ขณะที่ข่าวดีจากต่างประเทศ ก็คือจีนเตรียมพร้อมใช้มาตรการกระตุ้นเศรษฐกิจ  หลังสงกรานต์คงมันกว่านี้ เม็ดเงินต่างชาติจะไหลเข้าอีกมากมาย
**กลุ่มแบงก์เริ่มกลับมาทำหน้าที่ดันตลาดหุ้นอีกครั้ง หลังจากที่หายหน้าหายตามานาน ตัวใหญ่ๆ อย่าง KBANK, BBL, SCB, KTB ช่วยกันดันอย่างแข็งขัน
*****หุ้นตระกูลซีพี รวมทั้ง CPALL ขึ้นแรงมาหลายวัน  นักวิเคราะห์คาดว่าหุ้นกลุ่มอาหารจะได้รับประโยชน์จากการยกเลิกกฎอัยการศึก นอกเหนือจากกลุ่มท่องเที่ยวและโรงแรม ส่วนหุ้นกลุ่มโรงแรมวอลุ่มยังบางๆ สู้ซีพีออลล์ไม่ได้ ของเขาแรงจริงๆ
*****มาตรา 44 ตามรัฐธรรมนูญฉบับชั่วคราว ยาสารพัดนึก หลังกลุ่มสายการบินเจ็บหนัก ราคาหุ้นถูกทิ้งกระจาย โดยเฉพาะ AAV ลามไปถึงบมจ.ท่าอากาศยานฯ ที่โดนหางเลขกับเขาด้วย นายกฯจึงเตรียมใช้มาตรา 44 ยาวิเศษรักษาได้ทุกโรค ที่นักการเมืองกลัวนักกลัวหนา แต่ถ้าใช้ให้ถูกวิธีก็จะกลายเป็นยาดี ไม่ใช่ยาแรงจริงมั้ย
******ยังไม่พอล่าสุดนายกฯยังต้องใช้มาตรา 44 ตามรัฐธรรมนูญฉบับชั่วคราว มาสยบ กลุ่มผู้มีส่วนได้ส่วนเสียในโควต้าสลากกินแบ่งฯ  ไม่รอให้แก้ไขพ.ร.บ.สลากกินแบ่งฯเสร็จก่อน เพราะท่านกลัวจะช้าเกินไป ไม่ทันใจคอหวย งานนี้เลยต้องใช้ไม้แข็งเข้านวด ก็หวังว่าจะแก้ได้จริง สลากกินแบ่งฯขายกันที่ราคาควบคุม 80 บาทเสียที ส่วนหวยออนไลน์คงต้องรอแก้กฎหมายเสร็จก่อน
*******เซ็นก่อนสงกรานต์แน่นอน คำมั่นสัญญาจากรัฐมนตรีว่าการกระทรวงการคลัง ก็ไม่ใช่เรื่องอะไรแต่เป็นใบอนุญาตประกอบการนาโนไฟแนนซ์ที่รากหญ้ารอคอย  งานนี้ SAWAD แต้มต่อสูง เพราะได้เป็นรายแรกๆ เตรียมพนักงานไว้พร้อมทุกสาขา กำไรปีนี้คงสูงเป็นประวัติการณ์ ราคาแถวๆ นี้เก็บไว้ได้เลย หลังจากนี้คงได้เห็นยืนเหนือ 50 บาทแน่นอน
******กระทรวงการคลังตอนนี้ต้องถือเตารีด มารีดรายได้กันแล้ว หลังจากที่กรมภาษีไม่สามารถสัมผัสเป้าได้ หรือไปไม่ถึงเป้า จนต้องกลับมาถอนขนห่านทองคำ อย่างรัฐวิสาหกิจที่ยังคงมีขนเหลือให้ถอน โดยเฉพาะตัวที่อ้วนๆ อย่าง PTT,  AOT  ที่ยังมีกระแสเงินสดเหลืออยู่ พอที่จะขอมาโปะงบประมาณขาดดุล งานนี้ผู้ถือหุ้นรายย่อยก็ได้รับอานิสงส์ไปด้วย
*****กระแสพลังงานทางเลือกยังคงแรงไม่ตก แม้แต่บางจากยังกระโดดลงมาเล่นด้วย แถมรัฐบาลยังมีนโยบายสนับสนุน จะเปิดให้ใบอนุญาตทำโซลาร์ฟาร์มเพิ่มอีกกว่าเท่าตัว งานนี้ DEMCO ในฐานะผู้เชี่ยวชาญก่อสร้างโรงไฟฟ้าพลังแดด คงจะต้องรับคนเพิ่มรองรับงานที่จะเข้ามาอีกมากในอนาคต
******ประสาร ไตรรัตน์วรกุล ผู้ว่าการ ธนาคารแห่งประเทศไทย ใกล้โบกมือลา คาดว่ากระบวนการสรรหาผู้ว่าการ ธปท.คนใหม่เสร็จภายในสิ้นเดือนมิ.ย. 58 ก่อนประสาร จะหมดวาระการดำรงตำแหน่งผู้ว่าการ ธปท.ในวันที่ 30 ก.ย.นี้  งานนี้คงต้องมาติดตามดูกันว่าผู้คุมบังเหียนการเงินของประเทศคนใหม่จะเป็นใคร จะมีลดดอกเบี้ยนโยบายเดือนหน้าทิ้งทวนอีกหรือไม่
*******เริ่มโหวตแล้ววันนี้ (1 เม.ย.) กับภาพยนตร์สั้น “นักสู้เอสเอ็มอี” ของแบงก์เอสเอ็มอี ทาง YOUTUBE/smefighter, 18 เม.ย.ช่อง 5 ส.17.45-17.50 น., 24 เม.ย. ศ.14.30-14.55 น. และ 12 พ.ค. ช่อง Workpoint เวลา 08.00-09.00 น. ร่วมแสดงผลโหวตผ่าน SMS พิมพ์รหัสที่ชื่นชอบ ตามด้วย #smefighter ส่งที่หมายเลข 4155575 หรือทางwww.facebook.com/mefighter
 